নই দিল্লীদা পাংথোকপা ইন্দিয়া-ইতলী তেক্নোলোজী সমিৎ লোইশিনবা থৌরমদা প্রধান মন্ত্রীনা পীখিবা ৱারোল

ইতলীগী প্রধান মন্ত্রী, প্রোফেসর জিউসেপ্পে কোন্তে, ঐগী মন্ত্রীমন্দলগী মরূপশিং, দোক্তর হর্স বর্ধন, তেক সমিৎ অসিদা শরুক য়ারিবা ইতলী অমসুং ভারতকী শক্নাইরবা তেক্নোক্রেৎশিং, ইবুংঙো অমসুং ইবেম্মশিং! খুরুমজরি! সিআও! কোমসতাই! সমিৎ অসি শরুক য়ানবা ইতলীদগী লাক্লিবা ঐগী গেস্তশিং ঐনা থম্মোয় শেংনা তরাম্না ওকচরি। মরূপশিং, মসিগী তেক সমিৎ অসি ২৪সুবনি। প্রধান মন্ত্রী প্রোফেসার কোন্তেগা লোয়ননা সমিৎ অসিদা ইতলীনা শরুক য়াবা অসি ঐখোয়গী ওইনা চাউথোকচবা অমনি। থৌরম অসিগী মমাংদা ঐনা প্রধান মন্ত্রী প্রোফেসর কোন্তেগা উনবদা ঐখোয় অকুপ্পা ৱারী শানখ্রে। ভারতকা মরি লৈনবা অসিদা ঐঙোন্দা হরাওবা অমসুং অপেনবা পোকই। চহি অসিদা ভারত অমসুং ইতলীগী মরক্তা দিপ্লোমেতিক মরি লৈনবগী চহি ৭০শুবা ওইবনা চহি অসি ঐখোয়গী ওইনা মরূওইবা অমনি। চহি অসিদা ঐখোয়গী মরক্তা সাইন্স অমসুং তেক্নোলোজীগী লমদা মরি লৈনরকপা চহি ৪০সুবনি। মরম অদুনা প্রধান মন্ত্রী প্রোফেসার কোন্তেনা ভারত্তা লাকপগী খোঙচৎ অসি য়াম্না মরূওইবা অমনি। মরূপশিং, হৌজিক ঐখোয় তেক্নোলোজীগী মতম অমদা হিংলি আমসুং মসি য়াওদনা হিংবা ঙমদবগী ফিবম অমদা লৈরি। ঙসিদি মী খুদিংমক্কী পুন্সি অসি মওং অমগী তেক্নোলোজী নৎত্রগা মওং অমগা মরি লৈনরি। হৌখিবা চহি খর অসিদা তেক্নোলোজীগী লমদা য়াম্না য়াংনা অহোংবা লৈরে। মসিগী খোঙজেল অসি কয়া য়াম্না য়াংবগে হায়বদা, তেক্নোলোজী অমগী কান্নবা অসি খুন্নাই অমগী খ্বাইগী মমৈদা লৈবা কাংবুনা শীজিন্নবা হৌরকপদা অনৌবা তেক্নোলোজী অমা থোরকপা হৌরে। হোংলক্লিবা তেক্নোলোজী অসিগা য়াংবা মান্ননা চৎমিন্ননবা হোৎনবদা মালেমগী লৈবাক কয়াদা খুদোংচাদবা কয়া মায়োক্নরি। অদুবু মসিনা অনৌবা খুদোংচাবা কয়াগী থোং লাওনা হাংদোক্লি। ভারতনা তেক্নোলোজী অসি খুন্নাইগী অচুম্বা পুরক্নবা, শক্তি পীনবা, পুন্না চাউখৎমিন্নবা, ফজনা লৈবাক ঙাক্নবা অমসুং অরোন-অথুপ লৈতনবা শীজিন্নরি। তেক্নোলোজীগী মতেংনা সরকারগী থবকশিং মমৈদা লৈবশিংদা য়ৌহল্লি। হায়রিবা সরকারগী কান্নবশিং অসি ফংবা ঙম্নবা মপুং ফারবা দিজিতেল তেক্নোলোজীশিং শেমগৎলে। তেক্নোলোজী অসি লাইনা হিংনবগী পাম্বৈ অমনি হায়না ঐখোয়না খল্লি। মরূপশিং, ঙসি মালেমদা খ্বাইদগী চাউবা দাইরেক বিনিফিৎ স্কিম ভারত্তা চৎনরি। হৌজিক মীয়াম্না সরকারগী কান্নবশিং মখোয়গী বেঙ্ক একাউন্তশিংদা হকথেংননা ফংবা ঙম্লে। পোকপগী শক্তাক-চে নৎত্রগা অহলশিংগী পেন্সনগী শেনফম য়াওনা খুদোংচাবা কয়া হৌজিক ওনলাইনদা ফংলে। উমং এপকী মখাদা সেন্তর ৩০০ অমসুং রাজ্য সরকারশিংগী থবকশিং প্লেতফোর্ম অমদা পুনশিল্লে। থা অমদা ত্রান্সসেক্সন মিলিয়ন অনি মখাই পাংথোকতুনা দিজিতেল পেমেন্তগী থবকশিং অসি য়াম্না য়াংনা পায়খৎলি। খুঙ্গং কয়াদা কম্মন সর্বিস সেন্তর লাখ ৩ হেন্না লিংখৎতুনা ওনলাইনগী থবকশিং ফংহল্লি। হৌখিবা চহী মরিদা ভারত্তা জি ব ১গী দেতাগী মমল অসি চাদা ৯০ হেন্না তারে। ভারত্তা দেতা অহোংবা মমলদা ফংবা অসিনা লৈবাক অসিগী মীওই খুদিংদা দিজিতিল তেক্নোলোজী ফংহনবগী কান্নরবা মেদিয়ম অমা ওইরে। মরূপশিং, হৌজিক ভারতকী আই তিগী তৌবা ঙম্বা অসি অনৌবা ওর্বিত অমদা চংশিল্লি। ঐখোয়না ভারত অসি সাইন্তিফিক তেম্পারমেন্তগী মাইকৈদগী তেক্নোলোজী তেম্পারমেন্তগী মাইকৈদা চংশিল্লি। অতল ইন্নোবেসন মিসনগী মখাদা, লৈবাক অসিগী নহারোল কয়া, মরিশুবা উদ্যোক্কী অওনবগী য়ুম্বী ওইনবা নহাশিংগী নেতৱার্ক অমা শেমগৎলি। লৈবাক শীনবা থুংনা অতল তিনকরিং লেবশিং লিংখৎতুনা স্কুলশিংদা তুংগী তেক্নোলোজী অমসুং ইন্নোবেসনগীদমক তেক্নোলোজী তেম্পারমেন্ত শেমগৎলি। সরকারনা পায়খৎলিবা থবকশিং অসিগী মহৈ ওইনা ৱার্ল্ড ইনতেল্লেকচুয়েল প্রোপর্তী ওর্গানাইজেন (দবল্যু আই পি ও)গী গ্লোবেল ইন্নোবেসন ইন্দেক্স রেঙ্কিংদা ভারত অসি ২১শুবা মফমদা হাইগৎলক্লে। মসিগী মথক্তা, হৌজিক ভারত অসি মালেমগী অনিশুবা খ্বাইগী চাউবা স্তার্ত–অপ ইকোসিস্তেম ওইরে। ভারত্তা পায়খৎলিবা ইন্নোবেসনগী থবকশিং অসি মগুন লৈহন্নবা অকনবা থবক পায়খৎলি। মসিগী খুদম অসি ভারতকী স্পেসগী থবকশিং অসিনি অমসুং মসিগী মাইপাকপা অসি ইতলীসু খঙলবনি। ঙসি ভারত অসি, ইতলী অমসুং মালেমগী অতৈ লৈবাকশিংগুম, অহোংবা মমলদা মালেমগী লৈবাক কয়াগী সেতলাইৎশিং থাগৎপা ঙম্লে। লৈবাক খুদিংদা সেতলাইৎ তেক্নোলোজীগী কান্নবশিং ফংহনবা ঙম্লে। মরূপশিং, ঙসি, মালেম অসিনা ইন্দস্ত্রী ৪.০গী ৱারী শানরকপা মতমদা, ভারত অমসুং ইতলীনা সাইন্স অমসুং তেক্নোলোজীগী মতাংদা মতেং পীনবা হেনগৎহনবা অসিনা অনৌবা খুদোংচাবা কয়া ফংহনবদা নত্তনা, মসিনা খুদোংচাদবা কয়া মাইপাক্না থেংনবা ঙমহনগনি। মরূপশিং, ঙসিদি, ভারত অসি মালেমদা য়াংনা চাউখৎলক্লিবা ইকোনোমী অমা ওইরে। ভারতকী পাক–চাউরবা কৈথেল, নহারোলশিংগী মশিং, তেক্নোলোজী অমসুং ইন্নোবেসনগী ফিবম অসিনা মালেম অসিদা চাউখৎলনবগী অচৌবা মরম অমা ওইহল্লি। ইতলী অসি মালেমদা সাইন্স অমসুং তেক্নোলোজীগী ইনাকখুল্লবা হেরিতেজ লৈরি অমসুং মালেমদা মেনুফেকচরিংদা অফবা পোৎলম কয়া পুথোকপগী মমিং লৈরি। মরম অদুনা ভারত অমসুং ইতলীনা অৱাংবা থাক্কী মগুন লৈবা রিসর্সকী থবকশিং অমসুং মালেমগী ওইনা থেংনরিবা খুদোংচাদবশিং কোকহন্নবা তেক্নোলোজীগী পাম্বৈশিং পুথোক্নবা পুন্না মতেং পাংনবগী থবক কনখৎহনগদবনি। লৈবাক অনি অসিনা সাইন্স অমসুং তেক্নোলোজীগী লমদা মতেং পীনবা হেনগৎহন্দুনা মীওইবগী য়াইফনবা, অনানবা অকোয়বগী ফিবম শেমগৎনবা অমসুং মীয়ামগী পুন্সি মহিং ফগৎহন্নবা থবক পায়খৎপা মতম ওইরে। রিসর্স অমসুং ইন্নোবেসনগী লমদা লৈবাক অনি অসিগী সান্তিফিক অমসুং ললোন–ইতিক্কী মীওইশিংনা মতেং পীনবা অসিদা ঐহাক হরাওই। রিনইয়েবল ইনর্জী, ইনভাইরনমেন্তেল সাইন্স, ন্যুরোসাইন্স, আই তি অমসুং ঐখোয়গী কলচরেল হেরিতেল ঙাক–শেন্দুনা থম্নবগী মতাংদা লৈবাক অনিগী মরক্তা মতেং ফজনা পীনরি। মরূপশিং, লম্বী অসিদা মতেং পীনবা হেনগৎহনবতা নত্তনা, ঐখোয়গী পান্দমদি রিসর্স অমসুং দিবলপমেন্তগী ফলশিং অদু লেবোরতোরিশিংদা থমজিনবগী মহুত্তা মদুগী কান্নবশিং অদু খুন্নাই অমসুং মীয়ামদা য়ৌহনবনি। মরম অদুনা ঐনা মতম অয়াম্বদা হায়রি, সাইন্স অসি তাইবংপানবগীনি, তেক্নোলোজী অসি মফম অদুগী ওইগদবনি। ভারত্তা, ঐখোয়গী পুৱারীগী মচাকশিং ঙাক–শেন্দুনা থম্নবা ঐখোয়না সাইন্স এন্দ হেরিতেচ রিসর্স ইনিসিয়েতিব হায়বদি এস ঐচ আর আই থবক পায়খৎপা হৌরে। মসিগী পান্দমদি পুৱারীগী অরিবা পোৎলমশিং ঙাক–শেন্দুনা থম্নবা অমসুং হান্নগী ফিবমদা লৈহন্নবা মরি লৈনবা তেক্নোলোজী থিবনি। তেক্নোলোজী, তুরিজম অমসুং হিস্ত্রী–এস ঐচ আর আই অসি অহুম অসিগী অপুনবনি। সাইন্স, তেক্নোলোজী অমসুং ইন্নোবেসন য়োকখৎপনা চাউখৎপগী থবক য়াংশিনগনি হায়বসি ঐনা থাজৈ। ঐখোয়গী লৈবাক অনিগী লৈনরিবা মরি ফগৎহনবদা মখোয়না মরূওইবা থৌদাং লৌগনি। মসি তেক সমিৎ অসিগী মরূওইবা পান্দম্নি। নুমিৎ নিনিগী তেক সমিৎ অসিনা লৈবাক অনিগী মরক্তা তেক্নোলোজী পীনবা, জোইন্ত ভেন্জরশিং অমসুং কৈথেল ফংনবা হোৎনবদা মতেং পাংনগনি হায়না ঐনা থাজবা থমলি। তুংগী ঐখোয়গী লৈবাকশিংগী মরক্ত মতেং পাংনবদা মসিনা অচৌবা থৌদাং অমা লৌগনি। মরূপশিং, ইন্দো-ইতলিয়ান বাইলেতরেল ইন্দস্ত্রীয়েল রিসর্স এন্দ দিবেলপমেন্ত কোওপরেসন প্রোগ্রামগী মথংগী ফেজ হৌদোকপদা ঐ হরাওই। মসিনা ঐখোয়গী উদ্যোকশিং অমসুং রিসর্স ইন্সতিত্যুৎশিংনা অয়েৎপা য়াওদনা অনৌবা পোৎথোকশিং অমসুং প্রোতোতাইপশিং পুথোকপা ঙম্লগনি। মতম অসি “কমদৌনা খঙগদগে” হায়বদগী “কমদৌনা উৎকদগে” হায়বদা হোংদোকপা মতমনি। লৈবাক অনিগী মরক্তা শেন-থুমগী মরি ফগৎহন্নবা, জোন্ত কম্মিসন ওন ইকোনোমীক কোওপরেসনগী মখাদা সি ই ওগী ফোরম অমা লিংখৎপা হায়না লৈবাক অনিনা য়ানরে। মসিগী মথক্তা, লৈবাক অনিগী মরক্তা অমনা অমদা শেন থাদবা হেনগৎহনদুনা ললোন- ইতিক তৌবদা লাইহনবদা থেংনরিবা খুদোংচাদবশিং কোকহন্নবা ফাস্ত ত্রেক মেকানিজম অমা শেম্বা হায়না য়ানরে। লাইফ স্তাইল এসেসরিজ দিজাইন(এল এ দি)গী মতাংদা ভারত অমসুং ইতলীনা মতেং পীনবা হেনগৎহনবা হায়না য়ানবদা ঐ হরাওই। শউন অমসুং ত্রান্সপোর্তেসন অমসুং ওতোমোবাইল দিজাইনগী লমদা অখন্নবা মীৎয়েং থম্লগনি। মসিগী খুমাং চাউশিনবা অসিগা লোয়ননা, অখন্নবা হিরমশিং হায়বদি, কলচরেল হেরিতেচশিং ঙাক-শেনবা, রিনইয়েবল ইনর্জী, লাইফ সাইন্স অমসুং জিও—হাজার্দগী লমদা লৈবাক অনিনা ইন্দো-ইতলীয়ন সেন্তর ওফ এক্সলেন্স লিংখৎনবা য়ানবদা ঐ হরাওই। মসিগী মথক্তা, অৱাংবা থাক্কী য়ুনিভর্সিতীশিং, রিসর্স ইন্সতিত্যুৎশিং অমসুং উদ্যোকশিংনা পুন্না থবক তৌমিন্নরি অদুবু মখোয়না হায়রিবা সেক্তরশিং অসিনা থেংনরিবা খুদোংচাদবশিং কোকহন্নবা তেক্নিকেলগী পাম্বৈশিং পুথোক্কনি। মরূপশিং, মসিগী তেক সমিৎ অসি মাইপাক্না শীনবগীদমক শীন-লাংলিবশিং ঐনা থম্মোয় শেংনা থাগৎচরি। পার্তনর কন্ত্রী অমা ওইনা ঐখোয়গা লোয়ননা শরুক য়াবগীদমক ঐনা ইতলীগী সরকার থাগৎচরি। তেক সমিৎ অসিদা শরুক য়ারিবা খুদিংমক ঐনা থাগৎচরি। নখোয়না মতেং পাংবা অমসুং শরুক য়াবা অসিনা সমিৎ অসি মাইপাকপনি। অমুক হন্না, ঐনা ঙসিগী চিংলেম্লবা থৌরম অসিদা শরুক য়াবগীদমক ইতলীগী প্রধান মন্ত্রী প্রো: কোন্তে থাগৎচরি। নৌনা শেম্লবা ইন্দো-ইতলীয়ন পার্তনরশিপ অসিদা মহাক্না মশাগী ওইবা পাউতাক কয়া পীরম্লে। গ্রাজি মিলে! পুম্নমক থাগৎচরি!